Document ID: 32011D0378
Publication Date: 2011-06-27

Content:
DEĊIŻJONI TA’ IMPLIMENTAZZJONI TAL-KUMMISSJONI
tas-27 ta’ Ġunju 2011
li temenda l-Parti A tal-Anness XI mad-Direttiva tal-Kunsill 2003/85/KE fir-rigward tal-lista tal-laboratorji nazzjonali awtorizzati li jimmaniġġjaw il-vajrus ħaj tal-marda tal-ilsien u d-dwiefer
(notifikata bid-dokument numru C(2011) 4385)
(Test b’relevanza għaż-ŻEE)
(2011/378/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2003/85/KE tad-29 ta’ Settembru 2003 dwar miżuri tal-Komunità fuq il-kontroll tal-marda tal-ilsien u d-dwiefer li tirrevoka d-Direttiva 85/511/KEE u d-Deċiżjoni 89/531/KEE u 91/665/KEE u temenda d-Direttiva 92/46/KEE (1), u b’mod partikolari l-Artikolu 67(2) tagħha,
Billi:
(1)
Id-Direttiva 2003/85/KE tistipula miżuri minimi ta’ kontroll li għandhom jiġu applikati fil-każ ta’ tifqigħa tal-marda tal-ilsien u d-dwiefer u ċerti miżuri preventivi bl-għan li jiżdiedu l-kuxjenza u t-tħejjija mill-awtoritajiet kompetenti u mill-komunità agrikola għal dik il-marda.
(2)
Dawk il-miżuri preventivi jinkludu obbligu fuq l-Istati Membri biex jassiguraw li l-immaniġġjar tal-vajrus ħaj tal-marda tal-ilsien u d-dwiefer għar-riċerka u d-dijanjożi jitwettaq biss fil-laboratorji approvati elenkati fil-Parti A tal-Anness XI mad-Direttiva 2003/85/KE.
(3)
Spanja infurmat uffiċjalment lill-Kummissjoni li s-Centro de Investigación en Sanidad Animal (CISA), Valdeolmos, Madrid, jikkonforma mar-rekwiżiti stipulati fl-Artikolu 65 tad-Direttiva 2003/85/KE. Spanja talbet li s-CISA tiżdied mal-lista tal-laboratorji nazzjonali, awtorizzati li jimmaniġġjaw il-vajrus ħaj tal-marda tal-ilsien u d-dwiefer, kif stipulat mill-Parti A tal-Anness XI ma’ dik id-Direttiva.
(4)
Għaldaqstant, huwa neċessarju li tinbidel l-annotazzjoni għal Spanja fil-lista tal-laboratorji nazzjonali stipulata fil-Parti A tal-Anness XI mad-Direttiva 2003/85/KE.
(5)
Il-Parti A tal-Anness XI mad-Direttiva 2003/85/KE għandha għalhekk tiġi emendata skont dan.
(6)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Fil-Parti A tal-Anness XI mad-Direttiva 2003/85/KE, l-annotazzjoni għal Spanja qiegħda tinbidel b’dan li ġej:
“ES
Spanja
-
Laboratorio Central de Sanidad Animal, Algete, Madrid;
-
Centro de Investigación en Sanidad Animal (CISA), Valdeolmos, Madrid;
Spanja”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-27 ta’ Ġunju 2011.

Metadata:
Eurovoc Level 1 Categories: 100158
100149
100161
100156
Eurovoc Level 2 Categories: 100277
100283
100282
100215
100262
100250
100245
Eurovoc Level 3 Categories: 2442
5283
2479
122
2106
4590
912
2478
2200
5877
All Eurovoc Categories: 1445
1854
3660
863
994